Burjassot ret homenatge a les nadadores del Club Natació Atlantis Burjassot
2025-07-24

Un Saló de Plens abarrotat ha acollit l’homenatge que l’Ajuntament de Burjassot, des de la Regidoria d’Esports, dirigida per Manuel Pérez Menero, ha rendit a les nadadores del Club Natació Atlantis Burjassot pels bons resultats de la temporada passada.

De mans de l’alcalde de Burjassot, Rafa García, i del propi regidor, les xiquetes dels equips aleví, infantil i juvenil han rebut les medalles commemoratives d’aquest senzill i alhora important homenatge de Burjassot envers elles. Un acte en el qual no han faltat tampoc els seus familiars i amics ni diferents membres de la Corporació Municipal que també han volgut acompanyar a les esportistes.

L’alcalde de Burjassot ha destacat “el gran esforç que feu cada dia en la piscina. Aquest esforç i el gran treball és el que vos va portar a realitzar una grandíssima temporada l’any passat i el que Burjassot es rendisca a vosaltres. A tot açò s’uneix l’orgull que sent com a alcalde que porteu el nom de Burjassot per tota la geografia espanyola“.

Per la seua banda, el regidor d’Esports, va destacar d’igual manera la dedicació de les nadadores i no va oblidar tampoc “l’esforç i sacrifici dels pares i les mares que dia a dia, setmana a setmana, vos porten als entrenaments i a les competicions. També ells es mereixen aquest homenatge“.

Van rebre medalla 16 components de l’equip aleví, 12 de l’infantil i una del juvenil, a més de les quatre entrenadores del club i de dos de les seues directives, Tere i Raquel, que fan possible que tot estiga preparat en cada entrenament i cada competició perquè les xiques gaudisquen del seu esport favorit. El club va fer lliurament també tant a l’alcalde com al regidor del calendari que han editat per a aquest 2017.